**Informatīvais ziņojums**

**“Par centralizētā elektroenerģijas iepirkuma organizēšanu”**

Ministru kabineta 2019.gada 5.februāra sēdes protokola (prot. Nr.5 33.§) “Informatīvais ziņojums “Par valsts budžeta izdevumu pārskatīšanas 2019., 2020. un 2021.gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta 2019., 2020. un 2021.gadam” un likumprojekta “Par valsts budžetu 2019.gadam” izstrādes procesā”” 33.punkts nosaka uzdevumu Finanšu ministrijai (valsts akciju sabiedrībai “Valsts nekustamie īpašumi” (turpmāk – VNĪ)) līdz 2019.gada 1.jūlijam izstrādāt un iesniegt izskatīšanai Ministru kabinetā centralizētu elektroenerģijas iepirkumu veikšanas darbības plānu elektroenerģijas iepirkšanai no 2021.gada 1.janvāra, lai nodrošinātu valsts iestāžu un valsts kapitālsabiedrību administratīvo izmaksu samazinājumu.

Valsts sekretāru 2018.gada 13.decembra sanāksmes protokola (prot. Nr.49 36.§) “Valsts pārvaldes cilvēkresursu politikas aktualitātes un atbalsta funkciju centralizācija” 7.punktā attiecībā uz centralizētajiem iepirkumiem noteikts atbildības sadalījums, tostarp 7.4.apakšpunktā uzdots Ekonomikas ministrijai, Iepirkumu uzraudzības birojam, Valsts reģionālās attīstības aģentūrai, nozares ekspertiem sagatavot elektroenerģijas iepirkuma dokumentus un izvērtēt iespēju veikt centralizētu elektroenerģijas iepirkumu ministriju un padotības iestāžu vajadzībām.

Šobrīd katra valsts pārvaldes iestāde un valsts kapitālsabiedrība, kurai elektroenerģiju nenodrošina nekustamā īpašuma (telpu) iznomātājs vai pārvaldītājs, pati nodrošina elektroenerģijas iepirkuma procedūru veikšanu, veidojot iepirkumu komisijas, izstrādājot iepirkuma procedūras dokumentāciju un nodrošinot iepirkuma procedūras organizēšanu, līguma slēgšanu un administrēšanu. Iepirkuma procedūras īstenošana ir darbietilpīgs un laikietilpīgs process. Ne visām valsts pārvaldes iestādēm un valsts kapitālsabiedrībām ir atbilstošas kvalifikācijas speciālisti kvalitatīvas iepirkuma dokumentācijas izstrādei, tostarp atbilstošākā elektroenerģijas pirkšanas veida izvēlei. Īstenojot centralizētu elektroenerģijas iepirkumu, iespējams panākt, ka:

1. Tiek mazināts administratīvais slogs un administratīvās izmaksas valsts pārvaldes iestādēm un valsts kapitālsabiedrībām, jo tām nav nepieciešams veidot iepirkuma komisijas, izstrādāt iepirkuma dokumentāciju un organizēt iepirkuma procedūru normatīvajos aktos noteiktā kārtībā;

2. Iespējams iegūt vislētāko piedāvājumu, ņemot vērā pakalpojumu sniedzēju ieinteresētību iegūt maksimāli lielāku pasūtījumu un attiecīgi pakalpojumu sniedzēju savstarpējo konkurenci;

3. Tiek mazināti riski saistībā ar nekvalitatīvas iepirkuma dokumentācijas izstrādi un normatīvo aktu pārkāpumiem publisko iepirkumu jomā;

4. Tiek mazināti riski saistībā ar neatbilstošākā elektroenerģijas pirkšanas veida izvēli.

Ņemot vērā minēto, Finanšu ministrija ierosina īstenot elektroenerģijas centralizēto iepirkumu.

Publisko iepirkumu likuma 17. panta pirmā, otrā un trešā daļa noteic, ka:

- Centralizēto iepirkumu institūcija var iepirkt preces un pakalpojumus, kā arī veikt iepirkumus, lai noslēgtu iepirkuma līgumus un vispārīgās vienošanās citu pasūtītāju un sabiedrisko pakalpojumu sniedzēju, tai skaitā citu valstu pasūtītāju un sabiedrisko pakalpojumu sniedzēju, vajadzībām. Šādā gadījumā centralizēto iepirkumu institūcija piemēro šā likuma prasības. Centralizēto iepirkumu institūcija var uzturēt elektroniskās informācijas sistēmu pieteikumu un piedāvājumu saņemšanai, kā arī sniegt konsultācijas pasūtītājiem un piegādātājiem par šīs sistēmas izmantošanu;

- Pasūtītājs var iepirkt preces un pakalpojumus no centralizēto iepirkumu institūcijas vai saņemt būvdarbus, piegādes un pakalpojumus ar tās starpniecību;

- Ja pasūtītājs iepērk preces un pakalpojumus no centralizēto iepirkumu institūcijas vai saņem būvdarbus, piegādes un pakalpojumus ar tās starpniecību, uzskatāms, ka tas ir piemērojis šā likuma prasības, ja centralizēto iepirkumu institūcija, veicot iepirkumu, ir piemērojusi šā likuma prasības.

Ņemot vērā to, ka VNĪ kā vienam no lielākajiem valsts nekustamo īpašumu pārvaldītājiem ir pieredze veiksmīgu elektroenerģijas iepirkumu īstenošanā, tiek piedāvāts, ka centralizētā elektroenerģijas iepirkuma īstenošanā VNĪ nodrošina centralizētās iepirkumu institūcijas funkcijas.

Lai nodrošinātu valsts pārvaldes iestādēm un valsts kapitālsabiedrībām (jo īpaši tām, kurām uzdots nodrošināt valsts nekustamo īpašumu pārvaldīšanu) iespēju no 2021.gada 1.janvāra saņemt elektroenerģijas pakalpojumu centralizētā iepirkuma ietvaros, kā arī ņemot vērā valsts pārvaldes iestāžu budžeta veidošanas procesu, VNĪ būtu jānodrošina centralizētā iepirkuma pabeigšanu līdz 2020.gada 1.jūnijam.

Plānotais centralizētā iepirkuma laika grafiks

|  |  |
| --- | --- |
| **Iepirkuma procedūras posms** | **Termiņš** |
| Iepirkuma komisijas izveide | 15.09.2019. |
| Iepirkuma dokumentācijas izstrāde un iepirkuma izsludināšana | 01.11.2019. |
| Piedāvājumu atvēršana (ietverot iespējamo pārsūdzību Iepirkumu uzraudzības birojā) | 01.02.2020. |
| Piedāvājumu izvērtēšana  | 01.04.2020. |
| Iepirkuma rezultāts (ietverot iespējamo iepirkuma rezultātu pārsūdzību Iepirkumu uzraudzības birojā) | 01.06.2020. |
| Iepirkuma līgumu slēgšana par elektroenerģijas piegādi no 01.01.2021. | No 01.06.2020. |

Attiecīgi valsts pārvaldes iestādēm, organizējot elektroenerģijas iepirkumus, jāņem vērā, ka jauni līgumi slēdzami uz termiņu līdz 2020.gada 31.decembri. Ja līgumi jau šobrīd noslēgti uz garāku termiņu, valsts pārvaldes iestāde saņems elektroenerģijas pakalpojumu centralizētā iepirkuma ietvaros pēc noslēgtā līguma termiņa beigām.

Ņemot vērā lielo valsts pārvaldes iestāžu un valsts kapitālsabiedrību skaitu, lai nodrošinātu veiksmīgu un operatīvu iepirkuma procedūras norisi, nebūtu lietderīgi iepirkumu komisijā iekļaut visu resoru pārstāvjus. Plānots iepirkuma komisiju veidot, iekļaujot 4 (četrus) VNĪ un 1 (vienu) Ekonomikas ministrijas (izstrādā un īsteno politiku enerģētikas nozarē) pārstāvi. Papildus tiks izvērtēta iespēja iesaistīt arī elektroenerģijas nozares ekspertus. Lai iepirkuma īstenošanas procesā un līgumu slēgšanas procesā nodrošinātu operatīvu sadarbību un informācijas apmaiņu starp iepirkumu komisiju un pasūtītājiem, lietderīgi būtu katram resoram deleģēt attiecīgā resora kontaktpersonu centralizētas elektroenerģijas iepirkuma jautājumos. Attiecīgi katra resora deleģētās kontaktpersonas kompetencē ir sadarboties ar attiecīgā resora ministrijas, valsts pārvaldes iestāžu un valsts kapitālsabiedrību pārstāvjiem, piemēram, noskaidrojot tehniskās specifikācijas izstrādei būtisko informāciju, informējot par izstrādāto tehnisko specifikāciju, iegūstot iepirkuma procedūras organizēšanai būtisku papildu informāciju, informējot par līgumu slēgšanas procesu.

Plānotā centralizētā iepirkuma procedūras īstenošanas shēma

IK saņem un izvērtē piedāvājumus, pieņem lēmumu par uzvarētājiem, piedalās sūdzību par iepirkuma rezultātiem izskatīšanā IUB, informē kandidātus un pretendentus par rezultātiem

IK izsludina iepirkumu

IK sniedz atbildes uz pretendentu uzdotajiem jautājumiem, piedalās sūdzību par nolikuma prasībām izskatīšanā IUB

IK saskaņo iepirkuma tehniskās specifikācijas ar katra resora kontaktpersonu, kuri attiecīgi saskaņo tās ar sava resora pasūtītājiem, kuru vajadzībām iepirkums tiks sludināts

IK uzsāk centralizētā iepirkuma dokumentu sagatavošanu

CII iepirkuma plānā norādīts, ka tiks veikts centralizētais iepirkums

IK sadarbībā ar katra resora kontaktpersonu vienojas par centralizētā iepirkuma nosacījumiem

Centralizēto iepirkumu institūcijas (CII) veikta centralizēta iepirkuma shēma

CII izveido iepirkuma komisiju (IK), kurā iekļauti 4 VNĪ pārstāvji un 1 Ekonomikas ministrijas pārstāvis

Pasūtītāji, kuru vajadzībām veikts iepirkums, slēdz iepirkuma līgumus ar IK izraudzītajiem piegādātājiem, līgumus ievieto savos pircēja profilos EIS, ievērojot PIL 60.p. desmito daļu; informē CII par līgumu noslēgšanu

CII nosūta paziņojumu IUB par katru noslēgto/-iem iepirkuma līgumu/-iem, ievērojot PIL 29.p. noteikto termiņu

CII norāda informāciju par veikto iepirkumu, aizpildot statistikas pārskatu

Iepirkuma rezultātā plānota elektroenerģijas piegāde valsts pārvaldes iestādēm uz 2 gadiem līdz 2022.gada 31.decembrim.

Tehniskās specifikācijas izstrādei ir būtiski zināt plānoto pasūtījuma apmēru (plānoto elektroenerģijas patēriņu gadā). Lai nenoslogotu valsts pārvaldes iestādes ar informācijas pieprasīšanu un apkopošanu par to patērēto elektroenerģiju, lietderīgi ir nodrošināt, ka AS “Sadales tīkls” sniedz VNĪ informāciju par katras valsts pārvaldes iestādes un valsts kapitālsabiedrības patērēto elektroenerģijas apjomu katrā konkrētā nekustamajā īpašumā un laika zonā 2018.gadā. Savukārt no valsts pārvaldes iestādēm un valsts kapitālsabiedrībām ir būtiski saņemt informāciju par spēkā esošo elektroenerģijas iepirkuma līgumu termiņiem.

Pirms tehniskās specifikācijas izstrādes ir būtiski pieņemt lēmumu par elektroenerģijas pirkšanas veidu – par fiksētu cenu, par biržas tarifu vai kombinējot abus veidus. Iepirkumu komisijas kompetencē būtu pieņemt attiecīgu lēmumu, izvērtējot ieguvumus un riskus, tostarp valsts pārvaldes iestāžu un valsts kapitālsabiedrību abu elektroenerģijas pirkšanas veidu piemērošanas praksi.

Lai lemtu, vai arī turpmāk pēc centralizētā elektroenerģijas iepirkuma īstenošanas izmantot centralizētā elektroenerģijas iepirkuma īstenošanu valsts pārvaldes iestādēm, valsts kapitālsabiedrībām un iespējams arī to koncernos ietilpstošām kapitālsabiedrībām, pēc centralizētā elektroenerģijas iepirkuma īstenošanas rezultātu izvērtēšanas līdz 2021.gada 1.septembrim plānots iesniegt Ministru kabinetā priekšlikumus turpmākai rīcībai. Sniedzot priekšlikumus turpmākai rīcībai pēc centralizētā elektroenerģijas iepirkuma īstenošanas, tiks izvērtētas iespējas pilnībā centralizēt elektroenerģijas iepirkšanas procesus, tostarp vērtējot budžeta līdzekļu pārdales iespējas.

Ņemot vērā augstāk minēto, turpmākā rīcība centralizētā elektroenerģijas īstenošanai:

1. Nosakāms, ka centralizētā elektroenerģijas iepirkuma ietvaros VNĪ kā centralizētā iepirkuma institūcija līdz 2020.gada 1.jūnijam nodrošina centralizētā elektroenerģijas iepirkuma īstenošanu.

2. Lai nodrošinātu pasūtītāju sadarbību ar VNĪ kā centralizēto iepirkuma institūciju, nosakāms, ka mēneša laikā katra ministrija un Valsts kanceleja deleģē attiecīgā resora kontaktpersonu centralizētas elektroenerģijas iepirkuma jautājumos. Ekonomikas ministrija deleģē arī pārstāvi dalībai iepirkuma komisijā.

3. Lai nodrošinātu kvalitatīvas iepirkuma dokumentācijas izstrādi, Finanšu ministrija (VNĪ) lūgs AS “Sadales tīkls” iesniegt informāciju par katras valsts pārvaldes iestādes un valsts kapitālsabiedrības patērēto elektroenerģijas apjomu katrā konkrētā nekustamajā īpašumā un laika zonā 2018.gadā.

4. Nosakāms, ka Valsts kanceleja un ministrijas nodrošina, ka tās un to padotībā esošās valsts pārvaldes iestādes iepirkuma procedūras organizē un elektroenerģijas piegādes līgumus slēdz par elektroenerģijas piegādi līdz 2020.gada 31.decembrim.

5. Nosakāms, ka Valsts kanceleja un ministrijas nodrošina, ka tās un to padotībā esošās valsts pārvaldes iestādes par elektroenerģijas piegādi no 2021.gada 1.janvāra slēdz elektroenerģijas piegādes līgumus ar VNĪ organizētajā centralizētā iepirkumā izraudzīto piegādātāju.

6. Nosakāms, ka ministrijas aicina valsts kapitālsabiedrības, jo īpaši tās, kurām uzdots veikt valsts nekustamo īpašumu pārvaldīšanu, par elektroenerģijas piegādi no 2021.gada 1.janvāra slēgt elektroenerģijas piegādes līgumus ar VNĪ organizētajā centralizētā iepirkumā izraudzīto piegādātāju.

7. Pēc centralizētā elektroenerģijas iepirkuma pabeigšanas Finanšu ministrija (VNĪ) izvērtēs centralizētā elektroenerģijas iepirkuma ietvaros īstenotā elektroenerģijas centralizētā iepirkuma rezultātus, kā arī iespējas pilnībā centralizēt elektroenerģijas iepirkuma procesus, un līdz 2021.gada 1.septembrim iesniegs Ministru kabinetā priekšlikumus turpmākai rīcībai.

Finanšu ministrs J.Reirs

J.Upeniece 67024684

Jana.Upeniece@vni.lv

I.Ozola 67024675

Ieva.Ozola@vni.lv